Ritratt: Facebook - Nostalġija  Jiċċelebra għeluq sninu Mark Schembri li jinterpreta lil Xmun fis-sensiela Nostalġija li tixxandar nhar ta' Tnejn fis-8.50pm. Mark illum qed jiċċelebra għeluq l-44 sena. Twieled bħal-lum il-25 ta' April tal-1977. Apparti li jirreċta, Mark huwa wkoll artist. Hu attenda kors t'erba' snin fl-iskola tal-arti u snajja Salvatore Dimech (li llum hija MCAST), bejn l-1993 u l-1997, minn fejn kiseb Distinction fid-disinn grafiku. Matul dan il-perjodu Mark ħa sehem f'diversi wirjiet kollettivi, filwaqt li tella' wirjiet personali. Kien ukoll imqabbad jaħdem ħafna xogħolijiet li jinsabu f'residenzi privati, kif ukoll uħud oħra li jinsabu f'postijiet pubbliċi, tnejn minn dawn huma kwadri li jinsabu waħda fil-knisja arċipretali tal-Mosta, u l-oħra f'dik tal-Imġarr. Isem Mark huwa wkoll stabbilit fix-xena tal-karikatura u l-illustrazzjoni fil-kotba. Id-disinji tiegħu kienu użati fl-ewwel edizzjoni tal-Karnival b'satira politika fl-2014, disinji karikatorjali li mbagħad minn fuqhom inħadmu l-karrijiet satiriċi. Mark huwa wkoll attur stabbilit. Ħa sehem f'ħafna rappreżentazzjonijiet fuq il-palk u anke' għat-TV, b'karriera teatrali twila xi 30 sena. Apparti f'Nostalġija rajnieh fis-sensiela Xhud (2009) u Ħbieb u Għedewwa (2019). Ħadem ma' diversi diretturi f'teatri u produzzjonijiet televiżivi. Għandu għal qalbu l-komiċità u juża' s-sens t'umoriżmu fil-ħajja ta' kuljum u l-hena tiegħu jara tbissima tixref fuq in-nies li jkellem. Mark iħobb ukoll iħarbex ħsibijietu fil-poeżija, u llum-il ġurnata għaqqad numru ġmielu ta' vrus li jvarjaw bejn dawk ta' ċerta kritika lejn is-soċjetà, oħrajn jesprimu r-ruħ tal-artist filwaqt li oħrajn huma umoristiċi. Nawgurawlu l-isbaħ xewqat f'għeluq sninu. Ritratt: Facebook – Nostalġija